Man in hof oor Polokwane-ma se moordFrans Maela. Foto: SAPD Die man wat aangekla word van die moord op Tanya Wiers (44), wat Dinsdag wreed in haar huis in Polokwane vermoor is, het Donderdag in die plaaslike landdroshof verskyn. Brig. Motlafela Mojapelo, woordvoerder van die polisie, het gesê die saak teen Frans Maela (25) is uitgestel tot 16 Februarie, wanneer hy om borgtog sal aansoek doen. Hy sal tot dan in aanhouding bly. Volgens Mojapelo word daar beweer Maela het in Eduanpark, dieselfde buurt waar die Wiers-gesin woon, gewerk. Maroela Media het vroeër berig Wiers se liggaam is Dinsdagmiddag deur haar seun, Rolf (16), in een van haar kinders se slaapkamer gevind. Sy het verskeie steekwonde aan haar nek en onder haar ken gehad asook keerwonde aan haar hand. Haar oë is met ŉ onbekende skerp voorwerp verwyder. Wiers se man, Rolf sr., het vroeër aan Maroela Media gesê twee aanvallers was vermoedelik by sy vrou se moord betrokke. Hy het gesê hy is oortuig daarvan dat die moord nie deel van ŉ gewone rooftog was nie, omdat baie min uit die huis gesteel is. Slegs Tanya se trouring en -pand, toonring, armband en rekenaartablet is gesteel. Die aanvallers het glo twee messe uit die gesin se kombuis gebruik om Tanya te vermoor. Hulle het dit weer gewas en terug in die messeblok gesit, voordat hulle weg is. Tanya se hare is later aan een van die messe gevind. Mojapelo het gesê die polisie is steeds op soek na ŉ man wat vir die Wiers-gesin gewerk het en vermoedelik die polisie met hul ondersoek kan bystaan. Lees alle vorige berigte oor Tanya Wiers op Maroela Media.